b'\n_START_ARTICLE_\nKiseg\n_START_SECTION_\nZgodovina\n_START_PARAGRAPH_\nMesto je v 13. stoletju ustanovila rodbina K\xc5\x91szegi (hrva\xc5\xa1ko Gisingovci), podveja ene najmo\xc4\x8dnej\xc5\xa1ih mad\xc5\xbearskih plemi\xc5\xa1kih rodbin, rodbine H\xc3\xa9der, ki je koncem 13. stoletja, v \xc4\x8dasu zadnjih arpadovskih kraljev, obvladovala velik del zahodne Mad\xc5\xbearske, dele Hrva\xc5\xa1ke in Slavonije. Grofje K\xc5\x91szegi so pred letom 1274 za\xc4\x8deli upravljati svoje posesti iz Kisega._NEWLINE_Leta 1327 pa je mad\xc5\xbearski kralj iz rodu An\xc5\xbeujcev, Karel Robert (vladal 1308-42), ko je po izumrtju Arpadovcev ponovno zdru\xc5\xbeeval Mad\xc5\xbearsko, strl mo\xc4\x8d mad\xc5\xbearskega plemstva in tudi K\xc5\x91szegom odvzel njihove mad\xc5\xbearske posesti. Kiseg je naslednje leto (1328) postal kraljevo mesto. Pod oblastjo An\xc5\xbeujcev (1347-82) se je mesto utrjevalo. Kralj Sigismund Luksembur\xc5\xa1ki (ogrski kralj 1387-1437) je grofijo Kiseg za posojilo zastavil rodbini Ellerbach. Njegov palatin Nikolaus Garai jo je leta 1392 spet odkupil._NEWLINE_V veliki avstrijsko-tur\xc5\xa1ki vojni je mala utrdba Kiseg leta 1532 zaustavila veliko tur\xc5\xa1ko vojsko na poti proti Dunaju. Poveljnik malo\xc5\xa1tevilne mestne posadke, Nikola Juri\xc5\xa1i\xc4\x87 (Mad\xc5\xbeari mu pravijo Jurisics Mikl\xc3\xb3s), je med 5. in 30. avgustom odbil 19 naskokov vojske velikega vezirja Pargal\xc4\xb1 Ibrahim pa\xc5\xa1e. Nazadnje so Turki opustili obleganje. Po izro\xc4\x8dilu se je zadnja skupina Turkov oddaljila od mestnega obzidja ob 11 uri. V spomin na to, cerkveni zvonovi v Kisegu od leta 1777 zvonijo ob 11-ih (namesto ob 12-ih)._NEWLINE_Leta 1695 sta bila grofija in mesto vklju\xc4\x8dena med posesti rodbine Esterh\xc3\xa1zy, ki je z njima gospodarila do leta 1931._NEWLINE_Med uporom mad\xc5\xbearskih kmetov in R\xc3\xa1koczyjevim poskusom osvoboditve Mad\xc5\xbearske izpod avstrijske nadvlade, je bil Kiseg v letih 1705-11 poleg Szombathelyja najpomembnej\xc5\xa1a trdnjava kurucev (upornikov) na ozemlju zahodno od reke Rabe._NEWLINE_Po teh dogodkih je Kiseg v 18. stoletju pre\xc5\xbeivljal najbolj mirno obdobje svoje zgodovine. V prvi polovici 19. stoletja je izgubil vodilno vlogo v \xc5\xbdelezni \xc5\xbeupaniji. Ni pritegnil industrije, ki se je \xc5\xa1irila na Mad\xc5\xbearsko. Ostal je mesto malih obrti, trgovine, \xc5\xa1olstva in senatorijev. Zato pa je ohranil \xc4\x8disto naravo in nedotaknjeno staro mestno jedro, ki je danes lepo obnovljeno. Kiseg velja za enega najlep\xc5\xa1ih mad\xc5\xbearskih mestec.\n_START_SECTION_\nZnamenitosti\n_START_PARAGRAPH_\nOsrednja znamenitost mesta je vsekakor Juri\xc5\xa1i\xc4\x87ev grad ali grad Esterh\xc3\xa1zy. Zgrajen je bil v 13. stoletju v gotskem slogu kot najpomembnej\xc5\xa1i \xc4\x8dlen obrambnega sistema srednjeve\xc5\xa1kega mesta. Notranjost gradu je bila kasneje prilagojena renesan\xc4\x8dnemu in potem \xc5\xa1e baro\xc4\x8dnemu slogu. Po velikem po\xc5\xbearu leta 1777 so na novo zgradili njegove dvori\xc5\xa1\xc4\x8dne arkade. Danes je v gradu muzej, ki prikazuje dogodke in predmete iz \xc4\x8dasa tur\xc5\xa1kega obleganja; precej prostora je posve\xc4\x8denega vinorodni okolici mesta. Oprema v njem je iz 18. in 19. stoletja._NEWLINE_Tudi osrednji trg v starem mestu se imenuje po Juri\xc5\xa1i\xc4\x87u. Vanj vstopimo skozi Stolp junakov (H\xc5\x91s\xc3\xb6k tornya), ki so ga nad nekdanjimi mestnimi vrati zgradili ob 400 letnici tur\xc5\xa1kega obleganja mesta. \xc4\x8ceprav zgrajen leta 1932, se lepo vklju\xc4\x8duje v starinsko podobo Juri\xc5\xa1i\xc4\x87evega trga. Ob stolpu junakov stoji poznoromanska, nekdanja generalska hi\xc5\xa1a (T\xc3\xa1bornok), danes Juri\xc5\xa1i\xc4\x87ev muzej. Mestna hi\xc5\xa1a (V\xc3\xa1rosh\xc3\xa1za), zgrajena leta 1487, s fasado prenovljeno v 18. stoletju, slu\xc5\xbei svojemu namenu \xc5\xbee od vsega za\xc4\x8detka. Znameniti sta, na drugi strani trga, lekarna "Pri zlatem enorogu" (Arany Egyszarv\xc3\xba Patikam\xc3\xbazeum), zgrajena leta 1777 in starinsko opremljena, danes muzej, ter hi\xc5\xa1a s fasado okra\xc5\xa1eno v italijanski tehniki sgraffito, ki je na Mad\xc5\xbearskem redkost._NEWLINE_Na sredi trga stoji spomenik Mariji Devici, severni del pa zaklju\xc4\x8duje baro\xc4\x8dna cerkev sv. Emerika, ki so jo leta 1640 zgradili mad\xc5\xbearski luteranci, potem ko so jih nem\xc5\xa1ki luteranci izgnali iz vzporedno stoje\xc4\x8de cerkve sv. Jakoba. Ta je poleg gradu najpomembnej\xc5\xa1a zgodovinska zgradba v Kisegu; zgrajena je bila leta 1407, v 18. stoletju mo\xc4\x8dno predelana, a je ostala v glavnem gotska. Slu\xc5\xbeila je jezuitom, protestantom in rimskim katolikom; pod bele\xc5\xbeem so bile ob restavraciji leta 1950 odkrite freske neznanega umetnika iz leta 1403, ki so jih luteranci prepleskali._NEWLINE_Zunaj nekdanjega mestnega obzidja stoji imenitna neogotska cerkev Srca Jezusovega, sedanja \xc5\xbeupnijska cerkev, zgrajena v letih 1892-94, znamenita po barvitih vitra\xc5\xbeih v prezbiteriju, ki prikazujejo svetnike \xc5\xa0tefana, Emerika in Elizabeto; ima 60 meterski zvonik, njeno notranjost pa krasijo prefinjeno okra\xc5\xa1eni marmornati stebri. Obse\xc5\xbeen, urbanisti\xc4\x8dno urejen prostor pred cerkvijo (trg F\xc3\xb6) je osrednji del novega dela mesta._NEWLINE_Mesto ima v letu 1859 zgrajeno sinagogo z izrazito fasado in neogotskima stolpoma, ki dokazuje, da je bila judovska skupnost v mestu neko\xc4\x8d \xc5\xa1tevil\xc4\x8dna, a v \xc4\x8dasu holokavsta popolnoma izbrisana, sinagoga pa prepu\xc5\xa1\xc4\x8dena propadanju; v letu 2014 sinagogo obnavljajo._NEWLINE_Kiseg je sredi\xc5\xa1\xc4\x8de narodnega parka \xc3\x8dorottk\xc5\x91, ki vklju\xc4\x8duje 16 naselij in mnoge zanimivosti, kot npr. botani\xc4\x8dni park v Kir\xc3\xa1lyv\xc3\xb6lgy (Kraljeva dolina). V sosednem gri\xc4\x8devju je zanimiv \xc3\x93h\xc3\xa1z-kilato (Stra\xc5\xbeni stolp), kjer je v 13. stoletju stal prvi grad rodbine H\xc3\xa9der.'